- Dad Fngewe
- ←
- 4
- →

4
Dee fa untung fagu di kfulung
1 Gamu dad ngà, flinge gamu i fngewe màyu gamu,
na tooyu fandam, du fye nun kaglabatyu.
2 Nangyu nlifet i tdògu gamu,
du slame glut.
3 Alògu satu tingà i màgu di satu yaanan, na di tukay agu fa,
4 màgu tamdò deg, na galan man di deg manan,
“Toom fkah di nawam i mangu ge,
na laloam i tdògu ge, du ku ani nimoam mlawil ge.
5 Too ge mngabal kfulung na kaglabat,
na nangam nlifet ku demen fbayà i mangu di ge.
6 Toom fkah di nawam i kfulung du én kamlung ge,
na knabasam du én mifat ge.
7 Too ge mngabal i kfulung, du ani mabtas di kdee,
na mngabal ge fa kaglabat, balù tan i btasan.
8 Ku knabasam i kfulung mbaling ge mdatah,
na ku busekam di nawam too ge mgafè.
9 Na too ge dnilè i dad to ge i to nunkfulung.”
Ani gman màgu di deg.
10 Tingàgu, flinge ge di deg na dnawatam i mangu di ge,
du fye too ge mlawil.
11 Tagatdògu di ge i kfulung,
na agu malak ge di matlu dalan.
12 Na di kagum landè gablabal di dalanam,
na di kilam là ge tlaab.
13 Galam fandam i tdògu di ge, busekam di nawam,
du ani sa mlé ge klawil.
14 Na nang ge salu di gal gusalu i dad to sasè,
na nang ge mlalò i dale dalan.
15 Fawag ge di sasè dalanla, nang ge magu déén,
niwasam na fadlug ge di ge dalan.
16 Silang gkudang dad to sasè ku gamgimò ale sasè,
na silang ale gaftud ku nun fanlayamla.
17 I sasè nimò i dad to labè,
én knaanla, na én ninumla.
18 I dalan i dad to matlu gambet i ksut i duh,
du too matnù i knengan kel di too kalwan.
19 Kabay i dalan i dad to sasè mahal, du too kmifu,
na tlaab ale, du làla teen i gutlaabla.
20 Ngàgu, toom fandam i gmangu di ge,
na too ge flinge i dad tulengu ge.
21 Toom busek ani di fandamam,
na toom busek di lam i nawam, du fye laam glifet dun.
22 I dad to too gamlabat i gmangu ani fye lawehla,
na too ale mlawil.
23 Toom neye ku tan fandam i nawam,
du ku tan i mnè di nawam, én nimoam.
24 Nang ge tmulen kéng,
na ku nun manam toom man i glut.
25 Tatì ge fatlu magu di matlu dalan,
du fye landè gumyaam.
26 Funam fandam i kdee nimoam,
du fye too fye i gukelan.
27 Fawag ge di sasè, na fadlug ge magu di matlu dalan,
na nang ge samyat.

- Dad Fngewe
- ←
- 4
- →

© 1998 WBT